Ur yemgarad ara ɣef zzwaǧ n zik s waṭas yettili-d daxel n twacult, neɣ n taddart, lamaɛna tura yettili-d s tugett daxel n tɣiwant n At Yillilten, ay-agi yella-d imi tudertn tameṭṭut tbeddel ɣef zik. Di teswiɛt-nni, tdehhu-d kan s lxedma n wexxam am uẓeṭṭa n ibernyas d iceṭṭiḍen, taxeyyaṭ n itararen, asewwi, acraw akked lxedma di lexla, ladɣa iqwiṛen, alqaḍ n uzemmur d wayen nniḍen.., ass-a ad tt-tafeḍ d tamejjayt, d taselmadt, d tanezraft, d taneɣmast,…Ula d tid ur nesṣaweḍ ara ad kecment ɣer tesdawit, ṣawḍent ad tebɛent abrid n lḥirfat yemxallafen am txeyyaṭ, asewwi, amcaḍ...atg.Deg wannect-a yettban-d umgired yellan gar tmeṭṭut yedren deg tmetti n zik d tin n tura. Tura tettkel ɣef yiman-is, tettḥulfu i tlelli-ines deg wawal, llebsa, s wazal-is deg twacult, deg uxeddim, neɣ deg tmetti sumata. Tameṭṭut tura tezmer ad d-tefk awal-is, tamuɣli-s ɣef temsal yemxallafen. Tezmer ad d-mmeslay ɣef wafrayen-is, ladɣa ayen yeɛnan tayri, mebla tugdi neɣ leḥya. Zzwaǧ-is, yettili-d d win tessen, win yebɣa wul-is, mačči am zik, win d-yusan yeɛǧeb-asen i yimawlan-is yewwi-tt ɣas ulama mebla lebɣi-s. zik d lɛib ɣef yiqcicen d teqcicin n taddart ad nasben ineftaḥen (igezzaren), d acu kan tura annect-agi akk yettwakkes, taqcict neɣ aqcic d azref-nsen ad naseben win id asen-yehwan, amedya yiwet n teqcict n twacult n At Bekku, tuɣ yiwen n uneftaḥ (agezzar) n tɣiwant n Ifeṛḥunen.